Chandidas

Chandidas (bengali: চন্ডীদাস; født 1408) var en (eller flere) diktere fra Bengal. 

Man kjenner mer enn 1 250 dikt eller sanger av han eller dem, som skildrer kjærligheten mellom Radha og Krishna, karakterer som er kjent fra hinduistisk mytologi. Diktene er skrevet på bengali, og er tilskrevet Chandidas. Chandidas kan være én person som bruker flere karakteriserende tilnavn, eller inntil fire ulike personer. I tillegg til de to følgende er også Dvija Chandidas og Dina Chandidas kjent. 

Adi Chandidas regnes som forfatteren av flere vishnuittiske bhaktisanger. Han er påvirket av både Jaydeb og Vidyapati. 

Baru (Baḍu) Chandidas skrev det omfattende Shrikrishnakirtan (bengali শ্রীকৃষ্ণকীর্তন কাব্য; eller Sri Krishna Kirtana Kabya), et verk med 8500 linjer og 411 sanger. Verket skildrer kjærlighetsforholdet mellom Radha og Krishna, og er delt i tretten seksjoner som skildrer hele den episke syklusen omkring paret. Karakteristisk for dette verkets fremstilling av Radha-Krishna forholdet er at Chandidas fremstiller Radha som «det lyriske subjektet». Verket ble funnet i et uthus i 1909 og utgitt i 1916.

Utdrag fra Shrikrishnakirtan er utgitt på norsk i antologien Bengalske sanger, 2005.

Referanser 

Indiske forfattere
Religiøse lærere og filosofer representert i bokserien Verdens hellige skrifter
Personer fra Birbhum District i Vest-Bengal
Fødsler i 1408
Dødsår ukjent